Uunga siunnersuut:

## Borgmesterinik, borgmesterit tulliinik kiisalu kommunalbestyrelsimut nunaqarfinnilu aqutsisunut ilaasortanik aamma najukkami ataatsimiititaliami ilaasortanut il.il. akissarsiaqartitsineq pillugu Namminersorlutik Oqartussat nalunaarutaat

Kommunit aqunneqarnerat pillugu Inatsisartut inatsisaat nr. 29, 17. november 2017-imeersumi § 32, imm. 7, § 46, imm. 1 aamma 2, § 56, imm. 5 aamma 6, § 57, imm. 1 naapertorlugit aalajangersarneqarput:

*Borgmesterinik, borgmesterit tulliinik kiisalu kommunalbestyrelsimut nunaqarfinnilu aqutsisunut ilaasortanik aamma najukkami ataatsimiititaliami ilaasortanut il.il. akissarsiaqartitsineq*

**§ 1.**  Kommunalbestyrelsip borgmesterip piffissami borgmesteriuneranut aningaasarsiarititat annertussusissaat aalajangersassavaat.  
 Imm. 2.  Kommunalbestyrelsip borgmesterip tulliinut, kommunalbestyrelsimut aamma nunaqarfimmi aqutsisunut ilaasortanut, ataatsimiititaliat siulittaasuinut aamma nunaqarfimmi aqutsisut siulittaasuinut aningaasarsiarititassat ukiumut aggersumut missingersuusiornermut atatillugu aalajangersassavai.

**§ 2.**  Borgmesteri Kalaallit Nunaanni Ilinniagartuut Kattuffiata (AS-G) isumaqatiginninniarfigisartagaasa iluanni tjenestemandit aningaasarsiaannut sukkulluunniit isumaqatigiissutigineqartunut naapertuuttumik, akissaateqarfimmut 38-mut naapertuuttumik tapit nalinginnaasut ilanngullugit, kisianni akissaateqarfinnut tapit nalinginnaasut ilanngunnagit, aammalu ukiumut kr. 130.600 aningaasartaannut tunngavigalugit immikkut tapeqartinneqartunik kiisalu kr. 174.130 ukiumut aningaasartaannut tunngavigalugit allanik immikkut tapeqartinneqartumik, kiisalu kr. 12.100 ukiumut aningaasartaannut tunngavigalugit allanik immikkut tapeqartinneqartunik, ukiumut annerpaamik aningaasarsiaqartinneqassaaq. Aningaasartai tunngaviusut immikkut tapinut tamaginnut tunngatillugu 1.4.1991 atuupput.  
 *Imm. 2.*  Borgmesterip aningaasarsiai Kalaallit Nunaanni Ilinniagartuut Kattuffiata (AS-G) isumaqatiginninniarfigisartagaasa iluanni tjenestemandinut qaammammusialinnut aningaasarsiat tunniunneqartarnerattuut, tunniunneqartassapput.  
 *Imm. 3.*  Borgmesterit borgmesteritut aningaasarsiaqarnerminnut peqatigitillugu, nalunaarut manna malillugu kommunimi allatut sulinerminnut aningaasarsiaqarsinnaanngillat.

**§ 3.**  Kommunini borgmesterit tulliinut tunngatillugu, ataasiinnarmik borgmesteri tulleqarpat, aammalu kommunini marlunnik borgmesteri tulleqarpat, kommunalbestyrelsip aalajangiinera malillugu borgmesterip tullianut siullermut borgmesterip aningaasarsiaasa annerpaamik 1/6-iinik aalajangersimasumik aningaasarsiaqartitsisoqarsinnaavoq. Aningaasarsianik aalajangersimasunik tunniussisarnermi § 2, imm. 2 taamaaqataanik atuutissaaq. Borgmesterip tulliata kommunalbestyrelsimut aamma nunaqarfimmi aqutsisunut ilaasortatut suliassanik allanik isumaginninnermut aningaasarsiai, takuuk § 1, imm. 2, borgmesterip tulliatut aningaasarsianut peqatigitillugit aningaasarsiarineqassapput.  
 *Imm. 2.*  Borgmesterip tullia, imm. 1 naapertorlugu aalajangersimasumik aningaasarsiaqanngitsoq, pineqartup piffissamut borgmesteritut atuuffianut aningaasarsiaqartinneqassaaq.  
 *Imm. 3.*  Aammattaaq atuuffinnut aningaasarsiassat, takuuk imm. 2, Kalaallit Nunaanni Ilinniagartuut Kattuffiata (AS-G)isumaqatiginninniarfigisartagaasa iluanni atorfinni atuuffinnut aningaasarsiaqartitsinermut maleruagassat taamaaqatai malillugit naatsorsorneqassapput tunniunneqassallutillu.

**§ 4.**  Kommunalbestyrelsimut ilaasortaq borgmesteritut atuunnissamik pisussaaffilerneqartoq, § 2-mut naapertuuttumik borgmesteritut aningaasarsiaqartinneqassaaq.  
*Imm. 2.*  Nunaqarfimmi aqutsisunut ilaasortaq nunaqarfinni aqutsisunut siulittaasutut atuunnissamik pisussaaffilerneqartoq, § 8-mut naapertuuttumik tapeqartinneqarluni aningaasarsiaqartinneqassaaq.

**§ 5.**  Kommunalbestyrelsip kommunalbestyrelsimut ilaasortat aningaasarsiat § 2, imm. 1-imi taaneqartut annerpaamik 1/6-iinik aalajangersimasumik aningaasarsiaqartissavai.  
 *Imm. 2.*  Kommunalbestyrelsimut ilaasortanut tamaginnut annertussusissaliussat annerpaaffissaasa aggornerinik assigiimmik annertussusilimmik aningaasarsiaqartitsisoqassaaq.

**§ 6.** Kommunalbestyrelsip ataatsimiititaliamut ataavartumut siulittaasoq kommunit aqunneqarnerat pillugu Inatsisartut inatsisaanni § 26 naapertorlugu, aningaasarsiat § 2, imm. 1-imi taaneqartut annerpaamik 1/10-iinik aningaasarsiaqartissinnaavaa.

**§ 7.**  Nunaqarfimmi aqutsisunut ilaasortat aningaasarsiat § 2, imm. 1-imi taaneqartut annerpaamik 1/12-iinik ukiumut aningaasarsiaqartinneqassapput.  
 *Imm. 2.*  Nunaqarfimmi aqutsisunut ilaasortanut tamaginnut annertussusissaliussat annerpaaffissaasa aggornerinik assigiimmik annertussusilimmik aningaasarsiaqartitsisoqassaaq.

**§ 8.**  Kommunalbestyrelsip nunaqarfimmi aqutsisunut siulittaasoq aningaasarsianut tapeqartissinnaavaa. Aningaasarsianut tapit aningaasarsiat § 2, imm. 1-imi taaneqartut ukiumut annerpaamik 1/12-iisut annertussuseqarsinnaapput.

**§ 9.**  Borgmesterit tulliisa, kommunalbestyrelsimut aamma nunaqarfimmi aqutsisunut ilaasortat, ataatsimiititaliat siulittaasuisa aamma nunaqarfimmi aqutsisunut siulittaasut aningaasarsiaat qaammatip pineqartup naanerani tunniunneqassapput.  
 *Imm. 2.*  Kommunalbestyrelsimut imaluunniit nunaqarfimmi aqutsisunut ilaasortap suliassani isumaginngippagu aammalu pineqartoq akuerisaanngitsumik sulinngippat imaluunniit sulinngiffeqarpat, ilaasortap aningaasarsiai naleqqiussinikkut annikillisinneqassasut, kommunalbestyrelsi aalajangiisinnaavoq. Aningaasarsiat annertunaarlugit tunniunneqartut utertillugit akilerneqarnerat, akilersuinissamik aaqqissuussinikkut annerpaamik qaammatinut pingasunut agguarneqarsinnaapput.  
 *Imm. 3.*  Kommunalbestyrelsimut imaluunniit nunaqarfinnut ilaasortaq napparsimanini, naartunini, meerartaarnermut atatillugu sulinngiffeqarnini, pisortatigoortumik suliassanik allanik isumagisaqarnini, suliffimmini suliaqarnerit assigisaalluunniit pissutigalugit suliassaminik isumaginnissinnaanngikkallaruni, ilaasortap sulinnginnera akuerisaavoq. Qaqugukkut akuerineqarluni sulinnginneq pinersoq, kommunalbestyrelsip aalajangissavaa.

*Sulilluni isertitassanik annaasaqarnermut taarsiisarneq, angalanermut unnuinermullu aningaasartuutit akilerneqartarnerat kiisalu ullormusiat il.il.*

**§ 10.**  Kommunalbestyrelsimi ilaasortanut nalinginnaasunut, ataatsimiititaliami siulittaasunut aamma borgmesterip tulliinut ulluni angalaffiusuni, ataatsimiinnerni il.il. kommunit aqunneqarnerat pillugu Inatsisartut inatsisaanni § 56, imm. 1-imi pineqartunut ilaasuni peqataanissamut pisariaqartuni, sulilluni isertitassaminik annaasaqarnernut uppernarsarneqartunut taarsiiniarluni kommunalbestyrelsi aalajangiisinnaavoq.   
 *Imm. 2.* Ulluni kommunalbestyrelsimut ilaasortat nalinginnaasut, ataatsimiititaliamut siulittaasut aamma borgmesterip tullii kommunit aqunneqarnerat pillugu Inatsisartut inatsisaanni § 56, imm. 1-imi pineqartunut ilaasunut peqataaffiini, kommunalbestyrelsi sulilluni isertitassanik annaasaqarnermut taarsiisinnaanngilaq.

*Imm. 3.*   Sulilluni isertitassanik annaasaqarnermut uppernarsarneqartunut taarsiinissaq pillugu kommunalbestyrelsip aalajangiinerani annerpaamik ilaatinneqarsinnaapput:  
1) Aningaasarsiallit sulilluni isertitassanik annaasaqarnerat uppernarsarneqartoq, imaluunniit  
2) Inunnut ataatsimiinnerup nalaani isertitai pingaartumik namminersorluni suliffeqarfimmeersuuppata, soorlu piniartut, aalisartut, savaatillit il.il., ullormut angalaffiusumut aningaasarsiat § 2, imm. 1-imi taaneqartut 1/730-iisut annertussusilinnik aningaasarsiaqartitsineq.

**§ 11.**  Angalanermut unnuinermullu aningaasartuutit, kommunit aqunneqarnerat pillugu Inatsisartut inatsisaanni § 56, imm. 1 naapertorlugu ataatsimiinnernut il.il. atatillugu pisariaqartut, kommunalbestyrelsip akilissavai. Angalanermut unnuinermullu aningaasartuutit akilerneqartarnerannut maleruagassanik erseqqinnerusunik kommunalbestyrelsi aalajangersaasinnaavoq.  
 *Imm. 2.*  Ullormusiat, tjenestemandit Kalaallit Nunaanni atorfillit sulillutik angalaneranni aningaasartuutaanerusunik akiliisarnermut maleruagassat sukkulluunniit atuuttut naapertorlugit, tunniunneqassapput.

**§ 12.**  Sinniisussaq, qaammatinit marlunnit sivikinnerusumi kommunalbestyrelsimut isertoq, Kalaallit Nunaanni atorfillit sulillutik angalaneranni aningaasartuutaanerusunik akiliisarnermut maleruagassat naapertorlugit ulloq unnuarlu ullormusianut akigititamik ullut ataatsimiiffiusut tamaasa aningaasarsiaqartinneqassaaq aammalu § 10-mi maleruagassat malillugit sulilluni aningaasarsiassanut annaasanut taarsiivigineqassalluni.

*Borgmesterinut il.il. ilaasortaajunnaarnersiat*

**§ 13.**  Inuk ukiut allartinneri tamaasa borgmesteritut atuussimasoq qaammatit aappaa affaq ilaasortaajunnaarnersiaqarsinnaatitaalissaaq. Taamaattoq piffissaq ilaasortaajunnaarnersiaqarfiusussaq annerpaamik qaammatini 12-ini sivisussuseqarsinnaavoq.  
 *Imm. 2.*  Borgmesteriusimasumut ilaasortaajunnaarnersiutit, pineqartup ukiumut aningaasarsiarisimasaasa kingulliit 1/12-iinik annertussusilinnik qaammammut aningaasartalerlugit tunniunneqassapput. Ilaasortaajunnaarnersiutit Kalaallit Nunaanni Ilinniagartuut Kattuffiata (AS-G) isumaqatiginninniarfigisartagaasa iluanni tjenestemandit aningaasarsiaasa tunniunneqartarnerisut tunniunneqartassapput.  
 *Imm. 3.*  Ilaasortaajunnaarnersiutit nalunaarut manna malillugu kommunimi allamik suliaqarnermut aningaasarsiarititanut peqatigitillugit atuussinnaapput.

**§ 14.**  Borgmesterip tunuarnera, pinerluuteqarsimasunut inatsisitigut pineqaatissinneqarsimaneranik imaluunniit pinerluuteqarsimasunut inatsisinik malinnittussanngortitaasimaneranik pissuteqartumik qinigaasinnaatitaajunnaarnermik pissuteqarpat, borgmesteri nalunaarut manna malillugu ilaasortaajunnaarnersiutinik pisinnaatitaaffeqartinneqassanersoq, kommunalbestyrelsimit inassuteqaat malillugu Naalakkersuisut aalajangissavaat.

**§ 15.**  Borgmesterimut, toqukkut qimagunnermini borgmesteriusumut, imaluunniit toqukkut qimagunnermini borgmesteriusimanermini ilaasortaajunnaarnersiuteqartumut, aappaasoq piffissap ilaasortaajunnaarnersiuteqarfiusussap sinnerani, taamaattoq borgmesterip toqukkut qimagunnerata kingorna sivisunerpaamik qaammatini pingasuni, ilaasortaajunnaarnersiuteqarsinnaatitaalernissamut pisinnaatitaavoq.  
 *Imm. 2.*  Borgmesteri qimagaasumik aappaqanngippat, imaluunniit piffissaq ilaasortaajunnaarnersiuteqarfiusoq naanngitsoq qimagaasoq toqukkut qimaguppat, borgmesterip meerai 18-it inorlugit ukiullit, taakkua borgmesterip toqukkut qimagunnermini angajoqqaatut oqartussaaffigisimappagit, ilaasortaajunnaarnersiuteqarnissamut pisinnaatitaalissapput.

*Najukkami ataatsimiititaliami ilaasortat aningaasarsiaqartinneqarneri il.il.*

**§ 16.**  Kommunalbestyrelsi najukkami ataatsimiititaliami ilaasortanut, kommunalbestyrelsimut ilaasortaanngitsunut, aningaasarsiat § 2, imm. 1-imi taaneqartut annerpaamik 1/12-iinik ukiumut aalajangersimasumik aningaasarsiaqartitsisinnaavoq. Kommunalbestyrelsi najukkami ataatsimiititaliamut siulittaasutut inissisimanerup isumagineranut immikkut aningaasarsiaqartitsisinnaanngilaq.   
 *Imm. 2.*  Najukkami ataatsimiititaliami ilaasortanut kommunalbestyrelsimi ilaasortaanngitsunut, annertussusissaliussat annerpaaffissaasa aggornerinik assigiimmik annertussusilimmik aningaasarsiaqartitsisoqassaaq.   
 *Imm. 3.*  Aningaasarsiat imm. 1 naapertorlugu aalajangersarneqartut, siusinnerpaamik qaammat najukkami ataatsimiititaliap siullermeerluni ataatsimiiffigisaa siulleq aallarnerfigalugu atuutilersumik tunniunneqarsinnaapput, aammalu qaammatip najukkami ataatsimiititaliap kingullermeerluni ataatsimiiffigisaata naaneranit sivisunerusumik tunniunneqartarsinnaanatik.  
 *Imm. 4.*   Aningaasarsiat imm. 1 naapertorlugu tunniunneqartut, qaammatip naaneraniit atuutilersumik atorunnaassasut, kommunalbestyrelsi sukkulluunniit aalajangersinnaavoq.  
 *Imm. 5.*  Aningaasarsiat imm. 1 naapertorlugu aalajangersarneqartut, ukiumut aningaasartassat aalajangersarneqartut 1/12-iinik qaammatikkaartumik tunniunneqartassapput aammalu qaammatip tassunga tunngasup naanerani tunniunneqassallutik.

**§ 17.**   §§ 10-mi aamma 11-mi maleruagassat najukkami ataatsimiititaliani ataatsimiinnerni peqataanermi aammalu angalanerni, najukkami ataatsimiititaliami ilaasortanut taamaaqataanik atuupput.

**§ 18.**  Najukkami ataatsimiititaliamut ilaasortat aningaasarsiaqartinneqarnissaat pillugu aammalu taakkua annertussusissai pillugit ukiumut aggersumut missingersuusiornermut atatillugu kommunalbestyrelsi aalajangiissaaq.

*Atuutilerneranut atuukkunnaarneranullu aalajangersakkat*

**§ 19.**  Nalunaarut ulloq 1. januar 2023 atuutilerpoq.  
 *Imm. 2.*  Peqatigisaanik Borgmesterinik borgmesterillu tulliinik kiisalu kommunalbestyrelsinut nunaqarfinnilu aqutsisunut ilaasortanik aamma najukkani ataatsimiititaliat ilaasortaannut il.il. akissarsiaqartitsineq pillugu Namminersorlutik Oqartussat nalunaarutaat nr. 25, 30. december 2013-imeersoq atorunnaarsinneqarpoq.

*Namminersorlutik Oqartussat, ulloq xx. xxx 2022*